Die Pos | News | Meterlesers moet toegang tot erf kry
Meterlesers moet toegang tot erf kry
17 February 2017 l Ronél van Jaarsveld l Views: 133 l 12 months ago
Die LIM368-munisipaliteit waarsku inwoners dat hulle verteenwoordigers van die maatskappy Cigicell nie toegang tot hul eiendom mag weier nie.
Dié maatskappy is deur die munisipaliteit aangestel om hulp te verleen met kragmeter-oudits, die installering van nuwe kragmeters en die herstel en vervanging van meters in alle huishoudings binne die munisipale grense. Dié munisipaliteit bedien inwoners van Vaalwater, Modimolle, Mookgophong en die kleiner plekkies tussen-in.
“Inwoners moet asseblief nie die waarskuwing ignoreer nie,” het Marlene van Staden, burgemeester, aan Die Pos gesê.
Volgens die munisipaliteit kan geen verteenwoordiger van Cigicell wat toegang tot ’n eiendom verlang, geweier word indien dit binne redelike ure gebeur nie. Indien hulle toegang geweier word, kan die munisipaliteit die kragtoevoer binne 24 uur afsny.
Die munisipaliteit het reeds voorheen gewaarsku dat hulle nie wanbetaling sal duld nie, omdat hul uitstaande rekening by Eskom reeds meer as R150 miljoen beloop — grootliks weens inwoners wat nie hul rekeninge betaal nie.
Mense wat afsprake wil maak vir die oudit of vervanging van hul kragmeters, kan vir Johan Erasmus bel by tel. 082 565 3989. Vir verdere inligting, bel vir Jack Sithole van die munisipaliteit by tel. 083 446 4971.